钦定古今图书集成/理学汇编/经籍典/第150卷 > 程大昌诗议 > 十 辨小序缀语出于卫宏
## 钦定古今图书集成/理学汇编/经籍典/第150卷 > 程大昌诗议 > 十 辨小序缀语出于卫宏

谓序《诗》为子夏者，毛公、郑元、萧统辈也；谓子夏有不
序《诗》之道三疑其为汉儒附托者，韩氏愈也。《诗》之作，
托兴而不言其所从兴，美刺虽有指著，而不斥其为
何人。子夏之生，去《诗》亡甚远，安能臆度而补著之欤
韩氏所谓知不及者，至理也。范晔之传卫宏曰：“九江
谢曼卿善《毛诗》，宏从受学，作《毛诗序》，善得《风》《雅》之旨，
于今传于世，而郑元作《毛诗笺》也。”其叙著传授明审
如此，则今《传》之《序》为宏所作何疑哉？然以子夏而较
卫宏，其上距古诗年岁远近又大不侔。既子夏不得
追述，而宏何以能之？曰：“晔固明言，所序者《毛传》耳，则
《诗》之《古序》非宏也。《古序》之与《宏序》，今混并无别。然有
可考者。凡《诗》发序两语，如《关雎》，后妃之德也。世人之
谓《小序》者，古序也，两语以外，续而申之。世谓大序者，
宏语也。”郑元之《释南陔》曰：“子夏序《诗》，篇义合编，遭战
国至秦而南陔六诗亡，毛公作传，各引其序，冠之篇
首，故《诗》虽亡而义犹在也。元谓序出子夏，失其传矣。
至谓六诗发《序》两语，古尝合编，至毛公分冠者，元之
在汉，盖亲见也。今六”序两语之下，明言“有义亡辞”，知
其为秦火以后见序而不见《诗》者所为也。毛公于《诗》
第为之传，不为之序，则其申释先序时义，非宏而孰
为之也？以郑元亲见而证先秦故有之序，以《六序》缀
语而例三百五篇序语，则古序、宏序，昭昭然白黑分
矣。